Simon Emil Ammitzbøll (LA), 2009-12-08:
I går fyldte Bent Fabricius Bjerre 85 år.
Han skrev sangen »Jeg sætter min hat som jeg vil«.
Man kunne jo godt mindes både teksten og den lidt lette tone, som måske også havde haft meget godt af at komme ind i debatten her i dag
Jeg vil godt starte med at sige, at jeg er imod knivvold, selv om jeg går ind for, at borgere skal kunne have en lommekniv på sig.
Jeg er faktisk også imod at slå børn, selv om jeg ikke vil forbyde bambusstænger.
Jeg håber så, at de her indledende nødvendige besværgelser er veloverstået, så vi kan forholde os til det indholdsmæssige.
Hvis vi skal være helt ærlige, synes jeg faktisk, vi er kommet ret langt ud, når det her skal være en af de største og mest væsentlige diskussioner her i Folketinget.
Det er ikke mere end 2-3 uger
siden, Liberal Alliance havde en forespørgselsdebat om den fremtidige mangel på arbejdskraft og om, hvordan vi skal bevare velstanden i det danske samfund på lidt længere sigt.
Der var ikke helt den samme diskussionslyst, men det er jo et spørgsmål om prioritering.
For mig og Liberal Alliance er friheden en helt central værdi, friheden til at bestemme over eget liv, friheden til at bestemme sine egne værdier, friheden til at tro, tale og tænke frit.
Jeg tør næsten vædde på, at der findes kvinder i Danmark, der bliver tvunget til at gå med burka og niqab, men jeg tror også, der findes kvinder, der selv vælger det, og det er jeg faktisk blevet mere sikker på, end jeg var, da jeg skrev talen, for nu har jeg selv den konservative ordførers ord for, at de findes.
Jeg har svært ved at forstå det, men sådan er det.
Hvis man har sådan en påklædning, kan det selvfølgelig også give nogle konsekvenser for ens personlige muligheder, men det er jo ens eget valg.
Det er så kommet som en meget stor overraskelse for landets justitsminister, for den tidligere justitsminister, for den konservative integrationsordfører, for Socialdemokraternes formand og for den socialdemokratiske politiske ordfører.
De vendte dog alle sammen på en tallerken, efter at Justitsministeriet havde gennemgået forslaget.
Her kom man nemlig ikke overraskende frem til, at det hverken var i overensstemmelse med grundloven eller med Den Europæiske Menneskerettighedskonvention – stor overraskelse!
For at De Konservative ikke skulle tabe ansigt, har man så nedsat et såkaldt burkaudvalg.
Det kommer der næppe heller noget overraskende ud af, men så har man da i hvert fald haft ro så længe mellem Dansk Folkeparti og De Konservative, som skiftes til at være drillenisser, og stakkels Venstre, som tidligere i dag personificeret ved hr. Kim Andersen måtte stå og gyde olie på vandene.
Så er der det her element om, hvad det skulle være.
Kvindeundertrykkelse har været et fremherskende element i debatten.
Jeg tror overhovedet ikke på, at det her er for kvindernes skyld.
Lad det være sagt rent ud: Jeg tror ikke, det er derfor, Dansk Folkeparti har fremsat forslaget.
Og til sidst tvang.
Tvang er ulovlig i forvejen, sagde forslagets oprindelige idémand, hr. Naser Khader.
Jamen hvis det er det, hvorfor har vi så brugt 4 timer på den her debat?
Det skulle hr. Naser Khader og hele den konservative folketingsgruppe inklusive to justitsministre måske have tænkt over lidt før.
Det her forslag er fuldstændig unødvendigt.
Det er ren symbolpolitik, det indskrænker borgernes frihed, og derfor stemmer vi selvfølgelig nej.
Justitsministeren sagde: Vi lever ikke i et frit, liberalistisk samfund, hvor enhver kan gøre, som han selv vil.
Men hvis han ikke skader andre, hvorfor i alverden kan han så ikke gøre det?